ועדת הכספים, כנסת 20, פרוטוקול מספר 636, 2017-02-01 10:00

משה גפני: אני מתכבד לפתוח את ישיבת ועדת הכספים בנושא:

משה גפני: מתווה הטבות המס הפוגע ביישוביים בקו הגבול בצפון, של חברי הכנסת איל בו ראובן, יפעת שאשא ביטון, יצחק וקנין ואלעזר שטרן.

משה גפני: חבר הכנסת איל בן ראובן הוא הראשון שהציע אבל חבר הכנסת יצחק וקנין, שצריך לנהל את המליאה, יציג את זה.

משה גפני: בבקשה, אם אפשר בקצרה.

יצחק וקנין: חברים, אני אומר מספר מילים, פשוט אני צריך ללכת לפתוח את ישיבת המליאה.

יצחק וקנין: כשהעלנו את נושא הטבות המס גם אני העליתי את הבעיה של יישובי גדר.

יצחק וקנין: תלכו לפרוטוקול, אתם תראו את הדברים, הם נאמרו בצורה מפורשת.

יצחק וקנין: אמרתי שלדעתי יש פה בעיה עם יישובי הגדר.

יצחק וקנין: למרות שנקבע, לפי איזו נוסחה שקובעת שמצב המועצה הוא זה שקובע את גובה ההנחה לאותם יישובים, אמרתי שלדעתי יש פה עיוות גדול מאוד כי תמיד התייחסנו ליישובי גדר התייחסות שונה משאר היישובים ופה אני חושב שישנה בעיה רצינית.

יצחק וקנין: מדובר ביישובים שאני יכול לציין אותם: ראש הנקרה, חניתה, אדמית, ערב אל עראמשה - - -

<יורם ישראלי: עראמשה קיבלו בעזרת השינוי במדד הסוציו-אקונומי, הם בשיא.

יצחק וקנין: אבל השאלה אם העלו עכשיו.

<יורם ישראלי: כן.

יצחק וקנין: העלו להם את המס?

<יורם ישראלי: כן.

יצחק וקנין: בצת, אילון, מצובה.

יצחק וקנין: כל היישובים האלה בעייתיים.

יצחק וקנין: אלה יישובים ממש צמודי גדר.

יצחק וקנין: לא יכול להיות שהיישובים האלה לא יקבלו את ההנחה בהתאם לשאר היישובים.

יצחק וקנין: העליתי את הדבר הזה, אמרתי את זה אז בדיון ואני חוזר ואומר את זה – בשביל זה ביקשנו את הדיון המהיר – אני חושב שצריך לשנות את הדבר הזה.

משה גפני: תודה.

משה גפני: איל בן ראובן, בבקשה.

איל בן ראובן: כבוד היושב-ראש, תודה רבה על הדיון המהיר הזה, חשיבותו גדולה.

איל בן ראובן: אני באתי בעצם להצביע פה על אבסורד שחייב בתיקון מהיר.

איל בן ראובן: בעיני, זה נושא קל כי האבסורד הוא כל כך גדול.

איל בן ראובן: הובלת את סוגיית הטבות המס לפני מספר חודשים, הגעתם לתוצאות מאוד מאוד יפות ומאוד מאוד ראויות אבל נשארו מספר לקונות ועכשיו צריך לתקן אותן, צריך לתקן אותן מהר.

איל בן ראובן: המוביל בעיני הוא נושא אותם יישובי קו עימות.

איל בן ראובן: אני מצביע לך על חמישה יישובים כרגע: חניתה, אדמית, ראש הנקרה, בצת ואילון, אלה יישובים שברובם, כבוד היושב-ראש, כשאתה עומד בגן הילדים, למשל בחניתה, אתה רואה את הדגלים של חיזבאללה.

איל בן ראובן: בעיני, ביטחון האנשים, סוגיית הביטחון ביישובים האלה – זה יישובים שחיים כבר עשרות שנים תחת איום ביטחוני, וצריך להודות באמת, זה מרכיב מרכזי בחייהם.

איל בן ראובן: אנחנו רוצים שליישובים האלה יבואו אנשים וסוגיית הטבות המס היא עניין היום – אני שומע את זה, אני גר בצפון, אני שומע מאנשים עד כמה זה משנה באשר לאיפה אנחנו הולכים לגור.

איל בן ראובן: האבסורד הוא שהקריטריון איפה נמצאת המועצה האזורית הפך להיות נושא כל כך חשוב שהוא עולה על קרבת היישובים לקו הגבול.

איל בן ראובן: חניתה – יושבת פה אורלי – זה יישוב שדקה של מעבר גדר.

איל בן ראובן: הייתי ביישוב – אתה יודע מאיפה אני בא – דקה וחוליה של חיזבאללה נמצאת בפנים.

איל בן ראובן: אם אנחנו רוצים שהיישובים האלה ימשיכו להתפתח ואנשים יבואו לשם חייבים לתקן את העיוות הזה ומהר.

איל בן ראובן: עוד נקודה אחת שאני רוצה להעלות פה בהזדמנות שאנחנו פה – יושב פה ראש המועצה של כפר ורדים - - -

משה גפני: הוא חבר קבוע בוועדת הכספים.

איל בן ראובן: והוא, אגב, גם יושב-ראש קו העימות בצפון.

איל בן ראובן: בנושא ביטחון אנחנו כתובת, אנחנו מדברים הרבה.

איל בן ראובן: כפר ורדים הוא היום תחת אמירה שב-2017 מסתיים הסכם הטבות המס של היישוב הזה.

איל בן ראובן: היישוב הזה היום הולך לבנות 2,000 ומשהו יחידות דיור.

איל בן ראובן: כפר ורדים ומעלות זה אותו דבר – נכון שהסוציו-אקונומי קצת יותר גבוה אבל הטיעון של להחליש חזקים הוא לא נכון.

איל בן ראובן: כפר ורדים הוא יישוב בריא, אנחנו רוצים שהוא ימשיך להיות בריא, אנחנו רוצים שהוא ימשיך לחיות.

איל בן ראובן: לכן גם זאת נקודה – אני מניח שסיון תכף יגיד מילה בעניין הזה – טעונה.

איל בן ראובן: עד כאן.

איל בן ראובן: אני באמת מבקש החלטות מהירות בעניין הזה.

משה גפני: תודה רבה.

משה גפני: יפעת שאשא ביטון, בבקשה.

יפעת שאשא ביטון: תודה רבה.

יפעת שאשא ביטון: כבוד היושב-ראש, אם אני אומר את זה בקצרה, עיקר הטענה לגבי הנושא של הטבות המס היא שילוב מחדש של היישובים שבעצם יצאו מהמתווה והישארות כפר ורדים בשנים הקרובות.

משה גפני: היישובים שעליהם מדברים לא יצאו.

יפעת שאשא ביטון: חלקם, אגב, לא מקבלים וחלקם מקבלים הטבה מאוד מאוד נמוכה ביחס למה שהם קיבלו - - -

משה גפני: לא מכיר דבר כזה.

<אורלי גבישי סוטו: כן, בהחלט, יישובי הגדר בגליל המערבי מקבלים הטבות נמוכות באופן משמעותי.

משה גפני: מה זה משמעותי?

<יורם ישראלי: משמעותי זה 11 מול 13, ותקרה 168 מול 198.

משה גפני: אבל לא להגיד שירדו יישובים.

משה גפני: היתה ירידה, 11 היה גם קודם.

משה גפני: אבל לא חשוב, בסדר.

מיקי לוי: הייתי שם, התקציב היה תקציב סגור.

<יורם ישראלי: כי לא משתמשים בו.

יפעת שאשא ביטון: כבוד היושב-ראש, אני רוצה לבסס את הטענה ולהפריד את היישובים האלה, כולל את היישוב כפר ורדים, מהמתווה שעליו דיברנו כאן לפני שנה ונלחמנו עליו כולנו ואני אומר גם למה.

יפעת שאשא ביטון: אנחנו היום מדברים על תוכנית גליל, אנחנו מדברים על הצורך לחזק את הגליל והצפון.

יפעת שאשא ביטון: כשאנחנו מדברים על לחזק את הגליל והצפון אנחנו רוצים שם גם אוכלוסיות חזקות, ובואו נודה על האמת, האוכלוסיות האלה לא בהכרח יבחרו להישאר שם ולא יבחרו להגיע אוכלוסיות חדשות אם אנחנו לא נתמרץ ונעודד אותם.

יפעת שאשא ביטון: בדיוק כמו שאנחנו רוצים לעודד יזמים ובדיוק כמו שאנחנו רוצים לעודד מפעלים, אנחנו רוצים לעודד גם את היישובים החזקים האלה להישאר, לצמוח, לגדול, ואני מניחה שכשהם יהיו חזקים אז גם הגליל בכלל יהיה חזק.

יפעת שאשא ביטון: מהסיבה הזאת אני מבקשת להאריך את הוראת השעה של כפר ורדים ולהחזיר את הטבות המס כפי שהן היו ליישובים האלה, אפילו כחלק מתוכנית הגליל, ובלי לא לפתוח את כל המתווה כפי שעשינו בשנה שעברה.

משה גפני: רק שתביני שהמשמעות של העניין היא שיבואו לכפר ורדים, לא יבואו לקריית שמונה.

משה גפני: אחד ילך על חשבון השני, שלא תהיה טעות.

משה גפני: אני לא מביע עמדה עכשיו, עכשיו זה דיון מהיר.

יפעת שאשא ביטון: אני לא בטוחה שזו המשוואה - - -

משה גפני: זו המשוואה.

יפעת שאשא ביטון: גם אנשים שיושבים בכפר ורדים היום לא יבואו לקריית שמונה.

יפעת שאשא ביטון: צריך לחזק את קריית שמונה, לחזק את כפר ורדים וצריך לחזק את כולם.

<סיון יחיאלי: קריית שמונה מקבלת הטבה הרבה יותר גדולה עם תמיכה יותר גדולה.

משה גפני: בסדר, אני לא מביע עמדה.

משה גפני: בואו נסיים את הנושא הזה.

משה גפני: חבר הכנסת ברושי, בבקשה.

איתן ברושי: אדוני היושב-ראש, חברי הכנסת וחברי, קודם כל, אנחנו זוכרים ומעריכים, אדוני היושב-ראש, את פעולתך המבורכת ובהחלט צריך לזכור את זה.

איתן ברושי: אבל אני רוצה להגיד משפט עקרוני, יש פה איזה טעם לפגם בניסיון להגיד שיש קריטריונים שמורידים את ההטבה.

איתן ברושי: למשל, מפעל חזק ביישוב חזק לא יקבל פחות מהמקסימום בעידוד השקעות הון בתעשייה.

איתן ברושי: אותו דבר גם בהטבה אחרת, אם זה קרקע או שיכון, קבענו (א)(1), שני ק"מ מהגדר.

איתן ברושי: היה עקרון שעוד עמד עליו יצחק רבין ז"ל – קו עימות זה קו עימות.

איתן ברושי: אז עכשיו אמרו: קו עימות זה קצת הרבה אז ניקח קו גדר, אז נגיד קו גדר קילומטר-שניים, המשמעות היא שבקילומטר או שניים – ואין לזה שום השפעה על קריית שמונה בגלל שזה יישובים קטנים ומבודדים – בקילומטר או שניים יש לנו את המקסימום, כולל חניתה, ראש הנקרה, הדוגמאות האלה.

איתן ברושי: הם צריכים להיות.

איתן ברושי: אם זה 11 או 13 אני לא נכנס כרגע אבל לא יכול להיות שיחולו עליהם הכללים שבגללם מורידים.

איתן ברושי: אצלנו רק מעלים בקודש.

איתן ברושי: אם אתה לוקח את מי שיושב על הגדר – ובאמת שם אין בעיה של בנייה כי בחיזבאללה אין ועדה מקומית, אין ועדה מחוזית, אין אפילו ותמ"לים, שם בונים כמה שצריך – אנחנו צריכים להגיד שמקום כמו חניתה, שמאז "חומה ומגדל" הוא חומת המגן של מדינת ישראל, הוא לא יכול לקבל פחות מהמקסימום.

איתן ברושי: למה?

איתן ברושי: כי הוא הגדר.

איתן ברושי: אני אומר לך, גפני, זה נאחז גם בקריטריונים למשל של עידוד השקעות הון, של תיירות, של קרקע, של שיכון.

איתן ברושי: אפילו השיכון קבע עכשיו, בגלל שהוא נקלע לסיטואציה כזאת שמי שיושב שני קילומטרים מהגדר מקבל את המקסימום – למה?

איתן ברושי: כי הוא קו העימות, הוא הקו, הוא העימות.

איתן ברושי: אני מבקש להגיד פה, גפני, שאם אתה לוקח את הקו שאני אומר, הוא לא מסבך אותך בקריטריונים והוא גם לא עולה הרבה כסף כי יש שם מעט אנשים.

איתן ברושי: הלוואי שיעלה הרבה כסף.

איתן ברושי: הוא עולה גרושים.

איתן ברושי: יש לך סמכות לאשר את זה.

משה גפני: תודה.

משה גפני: מסעוד גנאים, בבקשה.

מסעוד גנאים: תודה.

מסעוד גנאים: אדוני היושב-ראש, חברי איל העלה את נושא הטבות יישובי קו העימות, אני רוצה להעלות עוד עניין בהטבה, אולי זה מצריך דיון, אני וחברי אוסאמה סעדי נבקש אותו - - -

איל בן ראובן: אולי מעשה את זה בדיון נפרד באמת?

מסעוד גנאים: אבל אני רוצה להגיד משום שזה שייך לוועדת הכספים.

אוסאמה סעדי: במסגרת הקריטריונים.

מסעוד גנאים: זה שייך לישובים כמו העיר שלי, סכנין, שקיבלה הטבה ב-10%, שנה שעברה, 2016, השנה הם מקבלים 7%.

מסעוד גנאים: השינוי הזה, אומרים להם, בגלל הסטטוס, בגלל האשכול, אבל אי אפשר כאשר מקבלים החלטה בוועדת הכספים והתקציב הוא דו-שנתי שישנו תוך שנה את אחוז ההטבה.

מסעוד גנאים: לכן, אני וחברי אוסאמה סעדי מבקשים דיון נפרד לנושא הזה.

משה גפני: טוב.

משה גפני: חבר הכנסת אוסאמה סעדי, בבקשה.

אוסאמה סעדי: אני באמת מצטרף לדברי חברי מסעוד גנאים.

אוסאמה סעדי: היינו בסכנין, העניין הזה של השינוי הפתאומי ללא כל הודעה מוקדמת, ללא כל התראה מוקדמת ממש מעורר תסיסה בקרב אלפי אנשים שהיו זכאים, אדוני היושב-ראש.

אוסאמה סעדי: סכנין היתה מקבלת 10%, עכשיו הורידו את זה ל-7%.

אוסאמה סעדי: גם התקרה – הורידו אותה מ-162,000 ל-132,000.

אוסאמה סעדי: בקרב חלק מהמשפחות זה בנטו בערך 500-600 שקל לחודש.

אוסאמה סעדי: אנשים תתכננו את זה - - -

מיקי לוי: אתה יודע כמה יישובים יש?

מיקי לוי: אני פשוט הייתי כאן בכל הישיבות.

מיקי לוי: אחרת היינו פשוט "דופקים" –סליחה על המילה – את היישובים האחרים.

משה גפני: כן, אין פה משחקים.

מיקי לוי: הוועדה הזאת עשתה הרבה יותר מאשר האוצר נתן.

אוסאמה סעדי: מיקי, גם אני הייתי ובאמת אני מכיר ומוקיר את מה שעשיתם בוועדת הכספים, הכנסנו עשרות יישובים, גם יישובים ערביים פעם ראשונה.

משה גפני: לא גם.

משה גפני: לא גם יישובים ערביים – הרבה מאוד מאוד מאוד יישובים ערביים.

איתן ברושי: כל מי שהיה בגזרה נכנס.

אוסאמה סעדי: לא, לא, יש יישובים – טמרה, כאבול, אעבלין – שעוד לא נכנסו.

אוסאמה סעדי: לכן אני אומר, אנחנו נבקש דיון שיבואו גם מס הכנסה.

אוסאמה סעדי: אנשים קיבלו, אדוני היושב-ראש, תיאום לשנת 2017 לפי 10%.

אוסאמה סעדי: אחרי זה, כשסכנין עלתה מ-2 עד 3 – מה זה גם עלתה מ-2 עד 3?

מסעוד גנאים: יש כאלה שקיבלו בתחילת השנה, בתחילת ינואר – בראשון, שני, חמישי קיבלו הטבה, אחריהם בשבוע קיבלו 7%.

אוסאמה סעדי: ביטלו את זה, לכן אנחנו נבקש דיון דחוף.

משה גפני: תודה.

משה גפני: אורלי, בבקשה.

אורלי לוי אבקסיס: אדוני היושב-ראש, קודם כל, כדי להזכיר, אני רוצה לומר תודה רבה וגדולה על מה שהיה פה בכל הנושאים של הטבת המס בפריפריה.

אורלי לוי אבקסיס: אנחנו נדרשנו לבנות איזשהו מודל שלא היה קל לבנות אותו ובאמת עם התאמצות מאוד גדולה של כל הגורמים הרלוונטיים ושל הצוות המשפטי שהיה כאן.

משה גפני: סכנין לא ירדה ל-7%.

מסעוד גנאים: היא ירדה ל-7%.

משה גפני: היא ב-10%.

אוסאמה סעדי: הנה, היא ירדה.

משה גפני: אמרתם שהיא ירדה ל-7%.

אוסאמה סעדי: ירדו ל-7% ממה שהודיעו לנו.

משה גפני: 10%.

אוסאמה סעדי: 10%, לכן אני אומר, זו החלטת ועדת הכספים - - -

משה גפני: אין החלטה של ועדת כספים, יש חוק.

<נטליה מירנצ'וב: הם עברו בניקוד למסלול אחר.

<שגית אפיק: הם ירדו בניקוד בגלל המדד החברתי-כלכלי החדש?

<נטליה מירנצ'וב: כן.

משה גפני: אה.

<שגית אפיק: עליתם במדד החברתי-כלכלי החדש - - -

אוסאמה סעדי: איזה עלינו?

<סיון יחיאלי: חבר'ה, מי שמצליח – מגיע לו עונש.

משה גפני: אורלי, תסיימי, יושב-ראש הכנסת לא מאפשר לנו להמשיך.

אורלי לוי אבקסיס: אני באמת מנסה להסביר את הרציונל שעמד מאחורי המתווה הלא פשוט הזה.

אורלי לוי אבקסיס: בהרבה דברים היינו צריכים באמת לחשוב כי בחלק מהמקרים, בגלל שהיה קבוע סכום מסוים, כל שינוי בקריטריונים יכול לפגוע בקבוצה מסוימת על הקבוצה האחרת ולפלוט החוצה ערים, ונוצר המתווה אולי שהכי פחות פגע.

אורלי לוי אבקסיס: אנחנו ראינו גם בנושא של החוק שהעברנו בהסדרה, שהיה לי גם חלק בו, כל הנושא של הארנונה הממשלתית.

אורלי לוי אבקסיס: אנחנו באים לצמצם פערים ואנחנו צריכים לזכור, כאשר יש לנו תחום קבוע מראש – אני מבינה את העניין של הפגיעה וההיערכות – אז אולי כמו שעשינו שם, אני באמת באה להציע שבנושא הזה תהיה הדרגתיות כדי שהעירייה - - -

משה גפני: כן, אבל לא עכשיו, היושב-ראש לא נותן לי.

משה גפני: בסדר, את מעלה רעיון.

אורלי לוי אבקסיס: אני באמת חושבת לנסות לבדוק את הנושא הזה.

משה גפני: בסדר, אבל זה לא הנושא.

אורלי לוי אבקסיס: זה בדיוק זה כי אם כפר ורדים יורד אז אולי כדאי לעשות את זה באיזושהי הדרגתיות כמו שהצענו שם.

אורלי לוי אבקסיס: אדוני היושב-ראש, לא יתכן שאנחנו נעקר מתוכן את המצב הסוציו-אקונומי.

אורלי לוי אבקסיס: היתה לנו פה נקודה, שם אנחנו גם החלטנו בתוך הקריטריונים האלו, וכל שינוי בתוך הנוסחה יכול להביא לכך שאנחנו נידרש - - -

משה גפני: אורלי, תודה.

משה גפני: רק משפט, היושב-ראש לא מאפשר לי להמשיך.

<יורם ישראלי: רק משפט אחד: א', ישבת פה לפני שנה ונזפת בלמ"ס שהם התחייבו עד סוף השנה לסיים, זה מאוד משמעותי, הפריפריאלי; וב', שלא ידברו על התקציב.

משה גפני: רבותי, אני מבקש לסכם את הדיון המהיר.

משה גפני: אורלי מחניתה, מילה, בבקשה.

<אורלי גבישי סוטו: אני באתי מחניתה ובאמת המצב בחניתה קשה מאוד.

<אורלי גבישי סוטו: משפחות כבר התחילו לעזוב כי הטבות המס ירדו באופן משמעותי, ולעומת זאת, יישובים מרוחקים מהגדר מקבלים – חניתה על הגדר, מטרים ספורים מגדר הלבנון, מה שאיל תיאר זה נכון, מעל גן המשחקים יש עמדה של חיזבאללה.

<אורלי גבישי סוטו: עכשיו אני צריכה למשוך מתיישבים חדשים לחניתה, לאדמית, שנמצאים על הגדר, גם שי בראש הנקרה.

<אורלי גבישי סוטו: אנחנו צריכים לתת פה את האינטרס לחזק את יישובי הגדר.

יפעת שאשא ביטון: צריך לזכור שהמקור של ההטבה היה קו העימות, עליו אפשר להוסיף אבל אי אפשר להוריד את הקריטריון של קו העימות.

<אורלי גבישי סוטו: המדד הפריפריאלי הובטח לצאת עד ה-1 בינואר.

משה גפני: אורלי, אני הולך להגיד את זה.

משה גפני: תראו, אנחנו עשינו את החוק, אין לנו בעניין הזה שיקול דעת.

משה גפני: עשינו את החוק בגלל שאם לא היינו עושים אותו, דיברנו על 198 יישובים, נדמה לי, והגדלנו את זה ל-403 יישובים.

משה גפני: 403 יישובים שאם לא היינו עושים את החוק הזה קריטריוני – בסוף חודש נובמבר לא היו הטבות מס בשום מקום, וברשות המסים לא היו מצטערים על זה בגלל שהיה להם ויכוח אידיאולוגי אתי.

משה גפני: הם אמרו: הטבות המס זה לא דבר חשוב, חשוב חינוך, תשתית וכו.

משה גפני: לא משנה.

משה גפני: עברנו את זה.

משה גפני: הסיפור נגמר.

משה גפני: החוק הוא חוק.

משה גפני: הוא קובע לפי מדדים שונים.

משה גפני: קבענו בחוק כמה דברים שאחד עדיין לא מתבצע.

משה גפני: קבענו מדד סוציו-אקונומי לפי יישובים – לא יכול להיות ששני יישובים נמצאים במועצה אזורית, אחד במצב של סוציו-אקונומי אפס ואחד 10, אז גם האפס לא מקבל בגלל שיש שם גם 10.

משה גפני: את זה צריך לעשות ונדמה לי שעשו את זה.

יפעת שאשא ביטון: חד-משמעית.

<יורם ישראלי: כן, זה תוקן.

משה גפני: נמצאים כאן מהלשכה המרכזית לסטטיסטיקה?

<בריאן ניגן: אנוכי, מהלשכה המשפטית.

משה גפני: יש עוד דבר שקבענו – קבענו שיהיה מדד פריפריאלי גם לפי יישובים.

משה גפני: כתוב בחוק - - -

איתן ברושי: והנמוך מביניהם.

משה גפני: ואתם עדיין לא הבאתם את המדד הפריפריאלי.

משה גפני: למשל, דיברנו על חניתה, הרי הם נמצאים במקום שהמדד הפריפריאלי היה מיד מעלה אותם .

אורלי לוי אבקסיס: אז לא להפעיל את המדד הסוציו עד שלא יוסיפו את המדד הפריפריאלי.

אורלי לוי אבקסיס: להכניס אותם ביחד.

אורלי לוי אבקסיס: לא לשנות, לא להפחית - - -

משה גפני: אדוני היועץ המשפטי, המדד הפריפריאלי הוא עוד יותר קל לעשייה מאשר המדד הסוציו-אקונומי, המדד החברתי.

איל בן ראובן: בוודאי לגבי היישובים האלה.

משה גפני: אתה יועץ משפטי, הלשכה המרכזית לסטטיסטיקה עוברת על החוק, בגלל שעל פי החוק את המדד הפריפריאלי הייתם צריכים להביא עד ה-1 בינואר 2017.

משה גפני: אם הייתם מביאים את זה – ואני עכשיו דורש שתביאו את זה – היינו יודעים מה תמונת המצב.

משה גפני: אז היינו רואים שיישובי קו עימות – שזה נושא הדיון המהיר – על אף המדד החברתי שהוא פר ישוב, ועל אף המדד הפריפריאלי שהוא פר ישוב, עדיין יישובי קו העימות נמצאים בבעיה.

משה גפני: אז הייתי בא לוועדה והייתי אומר: תשמעו, הנה החוק, לא היתה לנו ברירה, עשינו את זה, אבל גם אחרי כל הפרטים שעשינו בחוק בכדי להגיע לפתרון שאתם מבקשים, מציעי הדיון המהיר, עדיין יש בעיה, ואז הייתי בא ואומר: בואו נתקן את החוק לגבי יישובי קו העימות.

איתן ברושי: גדר, אדוני היושב-ראש, גדר ולא עימות.

משה גפני: אני עוד לא שם, אני רק אומר כללית כדי לדבר על זה.

משה גפני: יכול להיות שנקרא לזה גדר, יכול להיות שנקרא לזה שם אחר.

משה גפני: לתקן את החוק.

משה גפני: אם יבוא מישהו ויגיד: אני רוצה לתקן גם את יהודה ושומרון למשל - - -

אורלי לוי אבקסיס: היה.

משה גפני: אם יהיה מישהו אני לא אתקן.

משה גפני: אז בסדר, לא.

משה גפני: אנחנו מדברים על יישובי גדר.

איל בן ראובן: ספציפי מאוד, זה מאוד מאוד ספציפי.

משה גפני: נטליה, יישובי גדר הרי לא תתנגדו, זה לא כסף גדול ואתם חוסכים במקום אחר, אבל את כל זה אני יכול לעשות אחרי שהחוק הושלם.

משה גפני: בחוק דיברנו על הנושא של יישובי גדר ולכן קבענו שהממד הפריפריאלי יתוקן עד ה-1 בינואר 2017.

משה גפני: הלשכה המרכזית לסטטיסטיקה תיקנה את המדד החברתי, שזה פגע בסכנין, אבל לא תיקנה את המדד הפריפריאלי, שזה היה עוזר להם.

משה גפני: זאת אומרת, יש מקרים – היות וכל דבר שלוב אחד בשני – שאי אפשר לדבר: בואו נעשה עכשיו תיקוני גבול לחוק הזה.

משה גפני: הרי כולנו בשר ודם, רצינו שזה יהיה קריטריוני, אפילו בג"ץ לא הוגש על זה.

משה גפני: היה חוק שהוא חוק טוב, אבל ההשלמה של החוק צריכה להיות מהר.

משה גפני: אם היא לא תהיה מהר – מה זאת אומרת?

אורלי לוי אבקסיס: הסוציו-אקונומי בסופו של דבר בא ביחד עם קריטריונים אחרים.

אורלי לוי אבקסיס: אם המצב הוא כמו סכנין למשל, או אחרים - - -

איתן ברושי: אבל סכנין זה לא קו עימות.

אורלי לוי אבקסיס: אני סתם נותנת דוגמה.

איתן ברושי: דוגמה לא טובה.

יפעת שאשא ביטון: כבוד היושב-ראש, אני רוצה שהדיון הזה יתמקד ביישובי קו עימות.

יפעת שאשא ביטון: אנחנו ביקשנו דיון על קו עימות.

יפעת שאשא ביטון: יש פה יישובים - - -

אורלי לוי אבקסיס: הכוונה שלא תהיה הפחתה עד יאשרו את - - -

משה גפני: אין תהיה הפחתה או לא תהיה הפחתה – יש חוק.

משה גפני: אם אין חוק – יש בג"ץ; ואם יש בג"ץ – אין בכלל הטבות.

אורלי לוי אבקסיס: אבל קריטריון אחד נבחן ונכנס כבר למודל והשני עוד לא נכנס למודל.

משה גפני: אנחנו מדברים בדיון הזה על יישובי גדר.

משה גפני: כדי לטפל ביישובי הגדר אנחנו צריכים את המדד הפריפריאלי שישנה דרמטית את יישובי קו הגדר.

משה גפני: אם הוא לא ישנה אנחנו נבוא לכאן, לוועדה, ונגיד: החוק הושלם, מכיוון שהחוק הושלם התברר שלא נפתרה בעיית יישובי הגדר - - -

<סיון יחיאלי: היא לא תיפתר גם.

<סיון יחיאלי: אדוני, עשינו סימולציה, גם אם יישובי הגדר יקבלו את - - -

משה גפני: סיון, אז היא לא תיפתר.

<סיון יחיאלי: אז בוא נקבע רצפה.

אורלי לוי אבקסיס: אבל אז אנחנו נדע שיש לנו כשל במודל.

<סיון יחיאלי: בוא נקבע רצפה.

<סיון יחיאלי: ישוב גדר, ממש כמו שקבעו בעזה, בואו נקבע רצפה לאותם יישובים שנמצאים בדרגת האיום החמורה ביותר.

יפעת שאשא ביטון: אסור שיהיה ישוב שיפלט בעקבות ההסדר החדש, אסור.

יפעת שאשא ביטון: כפר ורדים יצא החוצה.

<שי כהן: אפשר ללמוד ממשרד הביטחון.

משה גפני: אני מבקש לדעת, היועץ המשפטי של הלשכה המרכזית לסטטיסטיקה, החוק מחייב אתכם להביא את המדד הפריפריאלי היישובי עד ה-1 בינואר 2017 – יש לכם את זה?

<בריאן ניגן: אדוני, קיבלתי אתמול את הזימון לישיבה הזאת מבלי לקבל מסמכים ולא ידעתי במה מדובר.

<בריאן ניגן: על כל שאלה שנשאלת כאן אני יכול לחזור אל הממונים על הנושאים כדי לקבל את התשובות ואז אני יכול למסור לך את התשובות בפרק זמן שהוועדה תקבע.

משה גפני: אני רק רוצה שתדע – אתה היועץ המשפטי של הלשכה – שיש חוק, יש חוק ואתם עוברים עליו עכשיו.

משה גפני: אז אני מבקש תשובה מתי אתם מתכוונים להביא את המדד הפריפריאלי כיוון שהחוק מחייב אתכם.

משה גפני: נטליה, רצית להגיד משהו, בבקשה.

<נטליה מירנצ'וב: אני רוצה להתייחס בקצרה לכל מה שנאמר.

<נטליה מירנצ'וב: אדוני היושב-ראש, לפני כשנה וחצי הועברה פה חקיקה בנושא הטבות מס ליישובים, הרבה גם בזכות העבודה הקשה שעשית כדי לרכז ולאזן את כל האינטרסים המנוגדים של כל הצדדים ומי כמוך יודע כמה שנים של מאמץ קדמו לזה ולא צלחו.

משה גפני: ואת עזרת מאוד, כן.

<נטליה מירנצ'וב: ועזרתי ככל שיכולתי.

משה גפני: מאוד.

<נטליה מירנצ'וב: בעיני, החוק הזה באמת בנוי כמו מגדל קלפים שברגע שמישהו מנסה למשוך אז הכול נופל.

<נטליה מירנצ'וב: צריך להיזהר פה מאוד מאוד לפני שנוגעים בקריטריון כזה או אחר.

משה גפני: אבל אנחנו נגע בזה – בנושא של יישובי גבול נגע.

יפעת שאשא ביטון: נפלו לנו יישובים בקו עימות שלשמם בכלל הוקם החוק הזה.

אורלי לוי אבקסיס: יישוב אחד, רק יישוב אחד, אז אפשר לפתור אותו פרטני.

אורלי לוי אבקסיס: אולי שם, כמו בארנונה, צריך לעשות מודל - - -

איתן ברושי: תנו לה לדבר, חברים.

<נטליה מירנצ'וב: המודל הזה מדבר על הטבות לפריפריה.

<נטליה מירנצ'וב: ניתנו גם הטבות נוספות ליישובים צמודי גבול, שני ק"מ מהגבול.

<נטליה מירנצ'וב: כלומר, מה שהמודל נותן – יש על זה גם הטבה נוספת למי שנמצא על הגבול.

<נטליה מירנצ'וב: אם יש פה איזושהי בעיית מדידה זה יתוקן.

משה גפני: לא, לא.

יפעת שאשא ביטון: אין בעיה של מדידה, יש בעיה של הגדרות.

<נטליה מירנצ'וב: אבל זה לא נכון להציג שהגבול פוגע בהטבות כי הוא מוסיף להטבות.

<נטליה מירנצ'וב: זו הצגה לא נכונה.

משה גפני: נטליה, תודה.

איתן ברושי: גפני, אני רוצה לומר משפט וגם לעזור לך.

איתן ברושי: לפי דעתי, התמיכה או הסיוע, או הטבת המס, ליישובי הגדר לא קשורה לא לפריפריה ולא לסוציו-אקונומי.

איתן ברושי: אדוני היושב-ראש, תבחין – ואמרתי לך את זה מקודם – גם במשרד השיכון עשו את מה שאני אומר לך עכשיו, מי שיושב על הגדר ק"מ או שניים, נגיד שניים לצורך השיחה, לא מעניין עכשיו הסוציו, הפריפריה והמרחק שלו לבית המועצה, הוא צריך לקבל את המקסימום.

איתן ברושי: זה לא מאיים על אף אחד, גם לא על קריית שמונה.

איתן ברושי: לכן זה הפתרון.

איתן ברושי: זה היה גם בעבר.

איתן ברושי: פעם אמרו קו עימות, עכשיו בואו נגיד קו גדר.

איתן ברושי: קו עימות יקבל את ההטבה, קו גדר מקבל את ה-100% ולא חשוב הסוציו שלו ולא הפריפריה שלו.

יפעת שאשא ביטון: חבר הכנסת ברושי, זה הרבה יותר פשוט אפילו – לא צריך את המקסימום, רק צריך לא לפגוע להם במה שהיה להם.

איתן ברושי: אותו דבר.

יפעת שאשא ביטון: זה מה שהם מבקשים.

יפעת שאשא ביטון: הם אומרים: תשאירו לנו את מה שיש לנו.

איתן ברושי: אבל לא מושפע משום קריטריון.

יפעת שאשא ביטון: תיקנו פה עוול אחד ויצרו עוול אחר ואת העוול הזה צריך לתקן.

אורלי לוי אבקסיס: אבל גם בית שאן ומקומות אחרים – ירדו להם הטבות המס והתקרה כי זה מה שנקרא לאזן בתוך המשק הסגור.

אורלי לוי אבקסיס: בואו תוסיפו כסף ונשמח מאוד, השאלה אם אנחנו - - -

<יורם ישראלי: יש כסף – סכנין ירדו.

משה גפני: ירדו – עלו במקומות אחרים.

משה גפני: הרי המדד החברתי העלה יישובים אחרים.

משה גפני: לא משנה, זה לא רלוונטי, זה לא הנושא של הכסף בכלל.

משה גפני: הממשלה אישרה פה תוספת של כמעט 400 מיליון שקל.

משה גפני: בואו לא נדבר מתי שלא צריך.

משה גפני: אני מבקש, אדוני היועץ המשפטי של הלשכה המרכזית לסטטיסטיקה, אני מבקש מהר, על פי החוק, את הנושא הזה של המדד הפריפריאלי היישובי.

משה גפני: השלמנו את החוק, אנחנו מתכנסים מחדש, אנחנו אומרים: הבעיה נפתרה, יש מקום שלא נפתר – אגב, הממשלה קיבלה גם החלטות נוספות, מה שיפעת אמרה, נושא של חיזוק הגליל, חיזוק הצפון, כל הדברים האלה.

משה גפני: אני הייתי אצל ראש הממשלה בתהליך החקיקה ואמרתי: יש דברים שלא יכנסו, תכניסו בדיונים שלכם שצריך לעשות את זה.

משה גפני: אבל אני לא הממשלה, אני הכנסת, ואני מבטיח לכם, לאלה שהציעו את זה, במקרה הזה הנושא הא קו גבול, יישובי גדר, וביישובי גדר: מה שייפתר על ידי המדד הפריפריאלי – נפתר; מה שלא ייפתר – אנחנו נתכנס מחדש, נצטרך לעשות תיקון לחוק.

משה גפני: אין החלטה.

משה גפני: החלטה לא תועיל פה שום דבר.

משה גפני: הכול פועל על פי חוק.

משה גפני: אין דבר שעכשיו ועדת הכספים תגיד: ניתן לחניתה יותר.

משה גפני: כדי לתת לחניתה יותר, אם לא ייפתר העניין במדד הפריפריאלי, נצטרך לעשות תיקון חקיקה.

אורלי לוי אבקסיס: צריך לשנות את הקריטריונים, ואז זה ישפיע על עוד, לטוב ולרע.

משה גפני: אני מודיע לכם מראש:

משה גפני: אם תיקון החקיקה הזה יביא ניסיונות שהם לא קשורים למה שדיברנו עד עכשיו אז לא יהיה תיקון חקיקה.

משה גפני: אני מקווה שזה כן יהיה.

יפעת שאשא ביטון: בכל מקרה, צריך שהדרגתיות תהיה הרבה יותר משמעותית כי שנה הדרגה זה קצת - - -

משה גפני: מאה אחוז, בסדר.

משה גפני: תודה רבה, הישיבה נעולה.